Du har sikkert sett den krabaten her i hagen din eller ute i naturen.
Du vet kanskje hvordan den beveger seg og har kanskje hørt myten om at hvis du kapper den i to,
så overlever meitemarken. Men nå skal du få lære litt om anatomien til meitemarken og etterhvert få vite at dette med å kappe den i to,
det er og forblir bare en myte. Så her er en innføring i disseksjon av meitemark.
La oss begynne med orienteringen til dyret. Finn frem clitellum.
Clitellum splitter meitemarken i to deler. Den korteste delen ligger anteriort for clitellum, mens den lengre ligger posteriort.
På den ventrale siden finner du kjønnsåpninger og åpninger til spermatheca.
Helt anteriort finner du prostomium, og rett bak denne finner du munnen.
Nå er det på tide at du skal se hvordan meitemarken ser ut inni, så finn frem med skalpellen og sett i gang.
Strekk dyret med dorsalsiden opp. Bruk knappenåler for å feste dyret.
Nå kan du skjære opp dyret langs ryggen. Brett huden til side og fest med knappenåler.
Vi begynner på clitellum. Skill forsiktig strukturene fra hverandre.
Fortsett på den samme måten til den anteriore enden. Nå er det blitt mye lettere å se den indre anatomien til meitemarken.
Dette dyret er bygget opp av mange segmenter, noe man også kan se på innsiden, hvor man kan se skillevegger som kalles for septa.
Helt anteriort bak munnen finner du svelget. Det leder til de to magene, kroen og kråsen.
Tarmen er den mørke linjen som strekker seg langs hele kroppen helt til anus.
Utenpå tarmen ligger chloragogent vev. Anteriort finner du også flere lysere klumper.
Disse er egentlig to store sædblærer.
De mørke strukturene som er fanget mellom og bak sædblærene er hjerteparene.
Det er egentlig fem, men her kan du bare se fire. Til sidene finner du to små klumper eller kuler.
Dette er spermatheca. Tarmen kan så legges til sides eller fjernes, for så å se under tarmen
den lyse ventrale nervestrengen. Rett ved siden av den, så ser du en tynn, mørk linje.
Dette er den subneurale blodåren.
Nå har du fått lært litt om hvordan meitemarken er bygget opp, og vi håper at denne innføringsvideoen vil hjelpe deg på disseksjonsdagen.
Og nå er det vel forstått hva som vil skje hvis du deler en meitemark i to.
Den delen uten munn, mage og hjerte vil ikke kunne overleve særlig lenge, mens den andre delen kan kanskje klare seg en liten stund.